Document ID: 31998L0012

31998L0012
L 081/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 98/12/ЕО НА КОМИСИЯТА
от 27 януари 1998 година
за привеждане в съответствие с техническия прогрес на Директива 71/320/ЕИО на Съвета за сближаване на законодателствата на държавите-членки относно спирачните устройства на определени категории МПС и техните ремаркета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на моторни превозни средства и техните ремаркета (1), последно изменена с Директива 92/27/ЕО на Европейския парламент и на Съвета (2), и по-специално член 13, параграф 2 от нея,
като взе предвид Директива 71/320/ЕИО на Съвета от 26 юли 1971 г. за сближаване на законодателствата на държавите-членки относно спирачните устройства на определени категории моторни превозни средства и техните ремаркета (3), последно изменена с Директива 91/422/ЕИО на Комисията (4), и по-специално член 5 от нея,
като има предвид, че Директива 71/320/EИО е една от самостоятелните директиви относно определената от Директива 70/156/ЕИО процедура за типово одобрение на ЕО; като има предвид, че вследствие на това регламентираните в Директива 70/156/EИО разпоредби във връзка със системите, компонентите и обособените технически възли на превозните средства важат за настоящата директива;
като има предвид, че за да може типовото одобрение да се компютризира, Директива 70/156/EИО, и по-специално член 3, параграф 4 и член 4, параграф 3, изискват към всяка отделна директива да се приложи информационен документ, съдържащ съответните точки от приложение I към съответната директива, както и сертификат за типово одобрение, въз основа на приложение VI към същата директива;
като има предвид начина, по който се осъществява продажбата на сменяеми спирачни накладки като резервни части, за да се гарантира поддържане на стандартите за безопасност и надеждност, е налице необходимост от регламентиране, посредством настоящата директива, на качеството и експлоатационните характеристики на спирачните накладки, които се продават на пазара като резервни части;
като има предвид, че е желателно да се признае равнопоставеността между международните регламенти, по-специално регламентите на Икономическата комисия за Европа на ООН и специалните директиви; като има предвид, че вследствие на това беше счетено за необходимо разпоредбите на Директива 71/32/ЕИО да се приведат в съответствие с тези на Регламент № 13 на Икономическата комисия за Европа на ООН относно спирането и Регламент № 90 относно комплектите сменяеми спирачни накладки като резервни части;
като има предвид, че броят на последвалите няколко преработки на първоначалния вариант на Директива 71/320/ЕИО прави целесъобразно консолидирането на всички тези преработки в една-единствена консолидирана директива;
като има предвид, че разпоредбите на настоящата директива са в съответствие със становището на създадения с Директива 70/156/ЕИО Комитет за привеждане в съответствие с техническия прогрес,
ПРИЕ НАСТОЯЩАТА ДИРЕКТИВА:
Член 1
1. Директива 71/320/EИО се изменя, както следва:
-
Член 1, параграф 1 се заменя със следния текст:
„1. По смисъла на настоящата директива „превозно средство“ означава всяко превозно средство, съгласно определението в член 2 от Директива 70/156/ЕИО.
Категориите превозни средства са определени в приложение II, част А към Директива 70/156/ЕИО.“;
Заличават се точки „а“, „б“ и „в“;
Заличават се параграфи 3 и 5, а параграф 4 става параграф 3;
-
в член 2 думите „приложения I до VIII и XI до XII“ се заменят със „съответните приложения“,
-
в член 2а думите „приложения I до VIII“ се заменят със „съответните приложения“,
-
в член 5, думите „Директива на Съвета от 6 февруари 1970 г.“ се заменят с „Директива 70/156/ЕИО на Съвета“.
2. Приложенията към Директива 71/320/ЕИО се заменят със списъка от приложения и с приложенията към настоящата директива.
Член 2
1. Считано от 1 януари 1999 г. държавите-членки не могат на основания, свързани със спирачните системи на превозните средства:
-
да отказват да издават типово одобрение на ЕО или национално типово одобрение по отношение на даден тип превозно средство,
-
да забраняват регистрацията, продажбата или въвеждането в експлоатация на превозните средства,
-
да забраняват продажбата или въвеждането в експлоатация на спирачни накладки като резервни части,
ако превозните средства или сменяемите спирачни накладки отговарят на изискванията на Директива 71/320/ЕИО, изменена с настоящата директива.
2. Считано от 1 октомври 1999 г., държавите-членки:
-
прекратяват издаването на типово одобрение на ЕО,
и
-
могат да отказват да издават национално типово одобрение
за нов тип превозно средство на основания, свързани със спирачната система на превозното средство, както и за нов тип спирачни накладки, ако не са изпълнени изискванията на Директива 71/320/ЕИО, изменена с настоящата директива.
3. Считано от 31 март 2001 г., държавите-членки:
-
считат сертификатите за съответствие, които съгласно разпоредбите на Директива 70/156/ЕИО придружават новите превозни средства, за невалидни, по смисъла на член 7, параграф 1 от посочената директива,
и
-
могат да отказват регистрацията, продажбата и въвеждането в експлоатация на нови превозни средства
на основания, свързани със спирачните системи, ако не са изпълнени изискванията на Директива 71/320/ЕИО, изменена с настоящата директива.
4. Считано от 31 март 2001 г., изискванията на Директива 71/320/ЕИО относно сменяемите спирачни накладки като обособени технически възли, изменена с настоящата директива, са приложими по смисъла на член 7, параграф 2 от Директива 70/156/ЕИО.
5. Независимо от разпоредбите на параграфи 2 и 4 по-горе, когато се касае за резервни части, държавите-членки разрешават продажбата или въвеждането в експлоатация на сменяеми спирачни накладки, които са предназначени за монтаж на типове превозни средства, за които има издадено типово одобрение преди влизането в сила на настоящата директива и при условие че тези сменяеми спирачни накладки не противоречат на разпоредбите на предишния вариант на Директива 71/320/ЕИО, който е бил приложим в момента на въвеждане в експлоатация на тези превозни средства.
Във всички случаи тези спирачни накладки не трябва да съдържат азбест.
6. Считано от 1 октомври 1999 г., държавите-членки забраняват въвеждането в експлоатация на превозни средства, които са оборудвани със спирачни накладки, съдържащи азбест. Въпреки това, издадените съгласно Директива 91/422/ЕИО одобрения за превозни средства, оборудвани със спирачни накладки, които не съдържат азбест, остават валидни до 31 март 2001 г.
Член 3
1. Държавите-членки въвеждат в действие необходимите законови, подзаконови и административни разпоредби, за да се съобразят с настоящата директива, преди 1 януари 1999 г. Те незабавно уведомяват Комисията за това.
2. Когато държавите-членки приемат такива разпоредби, в тях се съдържа позоваване на настоящата директива илито се извършва при официалното им публикуване. Условията и редът на позоваване се определят от държавите-членки.
3. Държавите-членки уведомяват Комисията за текста на разпоредбите, които те приемат в областта, уредена от настоящата директива.
Член 4
Настоящата директива влиза сила на двадесетия ден от датата на публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 27 януари 1998 година.

Labels: 7
8
3